b'\n_START_ARTICLE_\nIon T. Niculescu\n_START_SECTION_\nBiografia\n_START_PARAGRAPH_\nOriginar din Foc\xc8\x99ani, unde a fost elev al liceului "Unirea", Ion T. Niculescu a urmat apoi cursurile Facultat\xc4\x83\xc8\x9bii de medicin\xc4\x83 din Bucure\xc8\x99ti \xc3\xaentre anii 1914-1922. A fost extern \xc8\x99i intern prin concurs \xc3\xaen clinica de neurologie a spitalului "Colentina" sub conducerea lui Gheorghe Marinescu. \xc8\x98i-a continuat specializarea \xc3\xaen neurologie pe l\xc3\xa2ng\xc4\x83 M.D. Noica, elev al lui Joseph Babinski \xc8\x99i al lui Jules-Joseph D\xc3\xa9jerine. Public\xc4\x83 primele lucr\xc4\x83ri \xc8\x99tiin\xc8\x9bifice \xc3\xaenc\xc4\x83 din anii studen\xc8\x9biei, este ales pre\xc8\x99edinte al "Societ\xc4\x83\xc8\x9bii Studen\xc8\x9bilor \xc3\xaen Medicin\xc4\x83" \xc8\x99i secretar de redac\xc8\x9bie al revistei "Spitalul", publica\xc8\x9bia acestei societ\xc4\x83\xc8\x9bi. \xc3\x8en 1920 devine preparator \xc3\xaen laboratorul de histologie al profesorului Besnea, iar \xc3\xaen 1922 prime\xc8\x99te titlul de Doctor \xc3\xaen Medicin\xc4\x83. \xc3\x8en acela\xc8\x99i an se c\xc4\x83s\xc4\x83tore\xc8\x99te cu cea care \xc3\xaei va deveni colaboratoare sub numele de Maria Niculescu \xc8\x99i pleac\xc4\x83 apoi la Paris unde lucreaz\xc4\x83 \xc3\xaen serviciile de Neurologie de la spitalele Salp\xc3\xaatri\xc3\xa8re \xc8\x99i Ivry sub conducerea lui Pierre Marie \xc8\x99i, \xc3\xaendeosebi, a lui Charles Foix, \xc3\xaempreun\xc4\x83 cu care va desf\xc4\x83\xc8\x99ura o activitate \xc8\x99tiin\xc8\x9bific\xc4\x83 laborioas\xc4\x83, contribuind nu numai la descrierea nucleilor talamici, ci \xc8\x99i la cunoa\xc8\x99terea profund\xc4\x83 a altor nuclei mezencefalo-diencefalici, precum \xc8\x99i la studiul anatomo-patologic al encefalitei epidemice. Volumul Les noyaux gris centraux et la r\xc3\xa9gion m\xc3\xa9senc\xc3\xa9phalo-sousoptique (1925) sintetizeaz\xc4\x83 rezultatele ob\xc8\x9binute prin colaborarea celor doi cercet\xc4\x83tori._NEWLINE_Revenit \xc3\xaen \xc8\x9bar\xc4\x83 \xc3\xaen 1924, Ion T. Niculescu devine asistent la catedra de histologie a facult\xc4\x83\xc8\x9bii de medicin\xc4\x83 din Bucure\xc8\x99ti, \xc3\xaen 1928 este docent, \xc3\xaen 1931 este numit conferen\xc8\x9biar, iar din anul 1936 devine profesor titular, func\xc8\x9bie pe care o va exercita timp de 21 de ani. \xc3\x8en paralel cu activitatea didactic\xc4\x83 \xc8\x99i \xc8\x99tiin\xc8\x9bific\xc4\x83, lucreaz\xc4\x83 din 1929 ca medic primar neurolog, d\xc3\xa2nd consulta\xc8\x9bii la spitalul "Col\xc8\x9bea", iar din 1940 trece la "Spitalul Central de Boli Nervoase \xc8\x99i Mintale" \xc3\xaen serviciul II de neurologie, de unde se retrage \xc3\xaen anul 1947._NEWLINE_\xc3\x8en acela\xc8\x99i timp \xc8\x99i-a continuat cercet\xc4\x83rile sale anatomo-clinice \xc3\xaencepute la Paris, aduc\xc3\xa2nd \xc3\xaempreun\xc4\x83 cu so\xc8\x9bia sa, Maria Niculescu, \xc8\x99i cu un \xc8\x99ir de al\xc8\x9bi colaboratori contribu\xc8\x9bii importante \xc3\xaen domeniul organiz\xc4\x83rii morfologice \xc8\x99i fiziopatologiei forma\xc8\x9biilor extrapiramidale, \xc3\xaen problema sensibilit\xc4\x83\xc8\x9bii proprioceptive, \xc3\xaen domeniul patologiei cerebelului \xc8\x99i, \xc3\xaen special, \xc3\xaen vastul c\xc3\xa2mp de studiu anatomic \xc8\x99i clinic al mezencefalului, hipotalamusului \xc8\x99i talamusului._NEWLINE_Ultima perioad\xc4\x83 a vie\xc8\x9bii \xc8\x99i-a dedicat-o redact\xc4\x83rii tratatului de Morfopatologie a Sistemului Nervos (1957) \xc8\x99i atlasului privind Aspectele morfologice ale termina\xc8\x9biilor nervoase viscerale, ap\xc4\x83rut \xc3\xaen 1958 \xc8\x99i sintetiz\xc3\xa2nd un num\xc4\x83r de peste 20 de lucr\xc4\x83ri originale \xc3\xaen acest domeniu, ap\xc4\x83rute \xc3\xaen ultimii \xc8\x99apte ani ai vie\xc8\x9bii sale. Ca un omagiu postum, Academia Rom\xc3\xa2n\xc4\x83 a editat \xc3\xaen anul 1959, \xc3\xaen colaborare cu editura "Masson" din Paris, volumul Travaux scientifiques, cuprinz\xc3\xa2nd cea mai mare parte a lucr\xc4\x83rilor lui Ion T. Niculescu.'